ข้อบัญญัติองค์การบริหารส่วนตำบลบางบัวทอง เรื่อง การกำหนดหลักเกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2559
ข้อบัญญัติองค์การบริหารส่วนตำบลบางบัวทอง
ข้อบัญญัติองค์การบริหารส่วนตำบลบางบัวทอง
เรื่อง
การกำหนดหลักเกณฑ์การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๕๙
 

โดยที่เป็นการสมควรตราข้อบัญญัติองค์การบริหารส่วนตำบลบางบัวทอง
ว่าด้วยการกำหนดหลักเกณฑ์การลดหย่อนที่ดินที่ไม่ต้องเสียภาษีบำรุงท้องที่ในเขตองค์การบริหารส่วนตำบลบางบัวทอง

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลบางบัวทองโดยความเห็นชอบจากสภาองค์การบริหารส่วนตำบลบางบัวทองและนายอำเภอบางบัวทองจึงตราข้อบัญญัติไว้
ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลบางบัวทอง
เรื่อง การกำหนดเกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๙

ข้อ
๒[๑] ข้อบัญญัตินี้ให้มีผลใช้บังคับในเขตองค์การบริหารส่วนตำบลบางบัวทอง
เมื่อพ้นกำหนดสี่สิบห้าวันตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ บรรดาข้อบัญญัติ ข้อบังคับ
ระเบียบหรือคำสั่งอื่นใด ในส่วนที่ตราไว้แล้ว ในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า
พื้นที่ดินและหมายความรวมถึงพื้นที่ที่เป็นภูเขาหรือที่มีน้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่ง และพาณิชย์
และให้ความหมายรวมถึงคณะบุคคลที่มิใช่นิติบุคคลด้วย
ที่อยู่อาศัย หมายความว่า บ้านเรือน ตึก กระท่อม
หรือสิ่งปลูกสร้างที่คล้ายคลึงกันที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์
ในการประกอบอาชีพหรือยังชีพของเจ้าของที่ดิน ไม่ว่าจะเป็นสัตว์ปีก แมลง
สัตว์บกหรือสัตว์น้ำ หรือสัตว์ครึ่งบกครึ่งน้ำใด ๆ
ก็ตามโดยการเลี้ยงสัตว์ในที่ดินดังกล่าว อาจเป็นสถานที่ให้อาหารสัตว์
หรือแหล่งอาหารสัตว์ หรือแหล่งพักผ่อนของสัตว์
แหล่งควบคุมกำกับสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชผลที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ
๕ ให้บุคคลธรรมดาซึ่งเป็นเจ้าของที่ดินแปลงเดียวกัน
หรือหลายแปลงที่อยู่ในจังหวัดนนทบุรีและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้จำนวนไม่เกิน ๓ ไร่

ข้อ
๖ กรณีที่ดินมีสิ่งปลูกสร้างและใช้สิ่งปลูกสร้างนั้นเป็นสถานประกอบกิจการค้า
หรือให้เช่าไม่ได้รับการลดหย่อนในส่วนที่เป็นที่ตั้งของสิ่งปลูกสร้างที่ใช้เป็นสถานประกอบกิจการค้า
หรือให้เช่านั้น

ข้อ
๗ ให้นายกองค์การบริหารส่วนตำบลบางบัวทองเป็นผู้รักษาการตามข้อบัญญัตินี้
และให้มีอำนาจออกระเบียบ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๓๐
พฤษภาคม พ.ศ. ๒๕๕๙
วิเชียร เจริญนนทสิทธิ์
นายกองค์การบริหารส่วนตำบลบางบัวทอง

วริญา/ปริยานุช/จัดทำ
๑๘ มกราคม ๒๕๖๐

นุสรา/ตรวจ
๒๒ มีนาคม ๒๕๖๐










[๑] ราชกิจจานุเบกษา
เล่ม ๑๓๔/ตอนพิเศษ ๑๖ ง/หน้า ๘๗/๑๖ มกราคม ๒๕๖๐